জানা গেছে, ক্ষমতাসীন দল আওয়ামী লীগের সহযোগী সংগঠন যুবলীগের নামধারী নেতা সন্ত্রাসী মুরাদের হাত থেকে আওয়ামী লীগ-বিএনপির নেতাকর্মীসহ সাধারণ মানুষ কেউই রেহাই পায় না। তার বিরুদ্ধে থানায় মামলা ও জিডি করেছেন আওয়ামী লীগ-বিএনপির ভুক্তভোগী নেতাকর্মীরা। এ বাহিনীর বিরুদ্ধে থানায় জিডি করেছেন নয়নশ্রী ইউনিয়নের ২ নম্বর ওয়ার্ড আওয়ামী লীগের সাধারণ সম্পাদক ফারুক ফকিরও। তাদের অভিযোগ মুরাদ বাহিনী চাঁদার দাবিতে প্রথমে হুমকি দেয়। পরে তাদের বেঁধে দেয়া সময়ে চাঁদা না পেলে পরিবার পরিজনকে নির্যাতন করে। এ অবস্থায় নয়নশ্রী ইউপির মানুষ মুরাদ বাহিনীর আতঙ্কে রাত-দিন কাটাচ্ছেন। শান্তির জনপদ ও আওয়ামী লীগের ভোট ব্যাংক খ্যাত নয়নশ্রী ইউনিয়নের সংখ্যালঘু হিন্দু ও খ্রিষ্টান সম্প্রদায়ের লোকজনকে মারধর করে টাকা পয়সা হাতিয়ে নেয়ার অভিযোগও রয়েছে মুরাদ বাহিনীর বিরুদ্ধে। এ ছাড়াও নিরীহ মানুষের জমি ও ব্যবসা প্রতিষ্ঠান দখল করার মতো অসংখ্য অভিযোগ রয়েছে। এলাকায় মাদক ব্যবসা ও প্রভাব বিস্তার করা মুরাদ বাহিনীর মূল টার্গেট।